Rata anuală a inflaţiei, care măsoară evoluţia preţurilor de consum în ultimul an, a scăzut în luna octombrie la 4,3%, comparativ cu luna septembrie, când a fost 5,03%, potrivit unui comunicat publicat luni de Institutul Național de Statistică. În luna mai, rata anuală a inflaţiei a fost de 5,41%, cel mai mare nivel din februarie 2013.

Mărfurile alimentare s-au scumpit cu 3,73%, iar cele nealimentare, cu 5,27%, față de luna octombrie a anului trecut. Serviciile s-au scumpit cu 2,73%.

Faţă de decembrie 2017, cele mai mari creşteri de preţuri s-au înregistrat, în octombrie, la cartofi (29,11%), serviciile poştale (21,54%), alte legume şi conserve de legume (21,48%), gazele naturale (16,61%) şi transportul aerian (16,27%).

Preţul combustibililor, care are un impact mai larg asupra celorlalte preţuri, a crescut, în octombrie faţă de decembrie, cu 8,58%.

Rata medie a inflaţiei în ultimele 12 luni (noiembrie 2017 – octombrie 2018) faţă de precedentele 12 luni (noiembrie 2016 – octombrie 2017), calculată pe baza IPC, este 4,6%. Determinată pe baza IAPC, rata medie este 4,0%.